Samaritane is orals | Netwerk24
Samaritane is orals
Deur Stephan Joubert 05 November 2019 00:00
Iemand vertel my van haar vriendin wat ’n vlug verpas het. ’n Passasier wat op die lughawe wag op ’n ander vlug vra haar wat gaan sy doen. “I’m praying about it,” antwoord sy. “I think God is very busy at the moment. Let me help you,” reageer hy.
Toe dink ek by myself die Here se Samaritane is oral, met humor en al. Partykeer is dit daardie persoon wat help as jy ’n paar rand te min het vir parkering. Iemand wat jou spasie gee in die verkeer, ’n vreemdeling wat stilhou langs die pad as jy ’n pap wiel het.
God se Koninkryk gebeur verrassend. Om elke hoek en draai loop jy in die hemel vas in die vorm van mense wat help en omgee. Wees ook een van die Here se Samaritane. Laat toe dat Hy jou hart aanraak om mense se nood raak te sien en jou gebruik as die antwoord op ander se gebede.